Morten Østergaard (RV), 2006-01-20:
I anledning af isslag har jeg fået fornøjelsen af at fremføre de radikale synspunkter i denne sag, da fru Elsebeth Gerner Nielsen sidder på Falster, heldigvis i sikkerhed.
Men vi hilser sådan set de fleste af forslagene i lovforslag nr. L 94 meget velkommen.
Vi ser ikke mindst med stor tilfredshed på, at hensynet til familiens enhed nu indskrives som en faktor, der skal indgå i udlændingemyndighedernes sagsbehandling og skønsudøvelse.
Det skal med andre ord eksplicit vurderes, om Danmark overholder den internationale menneskerettighedskonventions artikel 8.
Desværre har vi i de senere år haft alt for mange eksempler på ægtepar, der har fået afslag på ægtefællesammenføring, selv om det reelt har været umuligt for den herboende ægtefælle at tage ophold i sin udenlandske ægtefælles hjemland.
Det er godt, at vi får det her præciseret, så man nu også hos de myndigheder, der skal udøve det skøn, kommer bare nogenlunde på linje.
Vi ser også med tilfredshed på, at forskellige former for offentlige ydelser ikke længere skal tælle med, når det vurderes, om en herboende har modtaget offentlige ydelser inden for de seneste år, herunder ydelser, som bidrager til at sikre den herboendes tilknytning til arbejdsmarkedet.
Her bliver det selvfølgelig også relevant at vurdere, om nogle i lyset af det her har fået en forkert behandling, idet jeg forstår, også på Venstres ordfører, at man nu vil indføre en vis form for retfærdighed på det her område.
I forhold til de nye regler for flygtninge er vi også positive.
Det er en god idé, at flygtninge kan søge humanitær opholdstilladelse, samtidig med at de ansøger om asyl.
Vi opfordrer til at følge høringssvarenes forslag om at udvide tidspunktet for ansøgning om humanitær opholdstilladelse fra 14 dage til f.eks. 3 måneder.
Ligeledes er det vigtigt for os at understrege, at der selvfølgelig skal være mulighed for at søge humanitær opholdstilladelse, også efter afslag på asyl, idet den enkeltes humanitære situation kan ændres i løbet af den periode, som asylansøgeren opholder sig i Danmark.
Det ser vi faktisk tit.
Det perspektiv må vi forfølge i udvalgsbehandlingen.
At regeringen har lyttet til anbefalingerne om at bruge gulerod mere end pisk over for afviste asylansøgere, er vi også tilfredse med.
Vi er overbevist om, at den bedste måde at hjælpe afviste flygtninge på er ved at undervise og aktivere dem, så de har noget at vende hjem med.
I dag har vi hundreder af mennesker siddende i asylcentrene, som intet må lave.
De må ikke engang udføre frivilligt arbejde, f.eks. gå til hånde i deres børns skole og give undervisning i modersmål.
Europarådet behandler i næste uge en rapport om den hollandske praksis på det her område, og der er en lang række anbefalinger.
Når den bliver vedtaget, vil vi selvfølgelig tage det op for at sikre, at Danmark kommer på linje med dem – som en slags serviceeftersyn.
Så er der genopdragelsesrejser, som vi allerede har problematiseret.
Vi betragter ikke forslaget som havende betydning for forebyggelsen af genopdragelsesrejser.
Det ville være langt bedre at sikre, at kommunerne gjorde noget reelt i forhold til familier, der finder på at sende eller tage deres børn med på længevarende ferierejser i hjemlandet.
Som det også fremgår af bemærkningerne, er det den reelle problemstilling, og det er der ingen bud på.
De ti anbefalinger, der lå i NIRAS-rapporten, har man syltet i en arbejdsgruppe, mens man altså har travlt med på symbolpolitisk vis at stramme udlændingelovgivningen.
Det får jo ingen effekt, og vi er glade for, at der nu ser ud til at være et flertal i Folketinget for, at vi skal have gjort noget ved den reelle problemstilling.
Vi ser frem til udvalgsarbejdet og vil stille en lang række spørgsmål, men vurderer på det foreliggende grundlag, at plusserne overstiger minusserne.
Derfor ser vi det også som et udtryk for, at man nu er fraveget stop stram straflinjen og har set, at man der er gået for vidt på en lang række områder.
Der er tale om en retræte, hvor vi får mere samvittighed, samfundssind og solidaritet med de svageste.
Derfor håber vi, at udvalgsbehandlingen kan føre frem til, at vi vil kunne stemme for forslaget.